۱۴۴۶-۱۱-۳۰ تاریخ نشر شوی خبرونه مرکزی ریاست د #افغانی_سرې_میاشتې یو پلاوی #ترکیې ته سفر وکړ د افغانی سرې میاشتې یو پلاوی په عملیاتی چارو کې د سکرتر جنرال مرستیال ښاغلی مولوی عبد اللطیف ثابت په مشرۍ د ترکیې استانبول ښار ته د SHAPE (ټولنیزې روغتیا، عامه پوهاوی، بېړنیو بشری مرستو او اقتصادی پیاوړتیا له لارې د زیانمنو او اړمنو وګړو ملاتړ) برنامې د ارزونې په موخه سفر وکړ. یاد سفر د FCDO (د برېتانیې د بهرنیو شریکو ګټو او پراختیایی چارو ادارې) په بلنه ترسره شوی؛ څو د یادې برنامې روان وضعیت، لاسته راوړنې او ننګونې و ارزوی، او د راتلونکو کلونو لپاره د یو اغېزمن پلان د طرحې پر جوړولو بحث ترسره او په تړاو یې لازمې پرېکړې وکړی. افغانی سره میاشت د SHAPE برنامې له لارې اړمنو کورنیو ته خوراکی توکی، خېمې، کمپلې او روغتیایی تجهیزات رسوی، هغو کسانو ته چې مسلکی او تخنیکی مهارتونه لری، د عایداتی سرچینو د برابرولو په موخه نقدی مرستې وېشی، د ټولنیزې ښکېلتیا، عامه پوهاوی او په ځوانانو کې د رهبرۍ ظرفیتونو د پیاوړتیا برخه کې هم مهم نقش لوبوی. افغانی سره میاشت ژمنه ده؛ څو له دې او ورته نورو برنامو له لارې د هېوادوالو د ژوند د ښه والی لپاره ګټنه وکړی.